เกิดวาตภัยในพื้นที่จังหวัดราชบุรี บ้านเรือนประชาชนได้รับความเสียหาย 14 หลังคาเรือน ปัจจุบันสถานการณ์คลี่คลายแล้ว
กรมป้องกันและบรรเทาสาธารณภัย รายงานรอบ 24 ชั่วโมงที่ผ่านมาเกิดวาตภัยในพื้นที่หมู่ที่ 1, 9, 13, 14 ตำบลแก้มอ้น อำเภอจอมบึง จังหวัดราชบุรี รวม 1 อำเภอ 1 ตำบล 4 หมู่บ้าน บ้านเรือนประชาชนได้รับความเสียหาย 14 หลัง ไม่มีผู้บาดเจ็บและเสียชีวิต ซึ่งกรมป้องกันและบรรเทาสาธารณภัยได้ประสานจังหวัด องค์กรปกครองส่วนท้องถิ่นและหน่วยงานที่เกี่ยวข้อง เร่งให้การช่วยเหลือผู้ประสบภัยโดยสำรวจและประเมินความเสียหาย เพื่อดำเนินการช่วยเหลือตามระเบียบกระทรวงการคลัง ทั้งการชดเชยความเสียหายของบ้านเรือนเป็นวัสดุก่อสร้างหรือจ่ายเงินช่วยเหลือตามความเหมาะสม ท้ายนี้ ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” โดยเพิ่มเพื่อน Line ID @1784DDPM และสายด่วนนิรภัย 1784 ตลอด 24 ชั่วโมง